Frá síldveiðum á Breiðafirði í fyrravetur Mikil síld er á Breiðasundi innan við Stykkishólm og í dag hafa tveir síldarbátar verið þar á veiðum , Birtingur NK og Ásgrímur Halldórsson SF. Þetta kemur fram á fréttavefnum mbl.is . Tvö síðustu ár gerðist það að mikil síld hélt sig inni á Breiðafirði og fékkst stór hluti heildarsíldveiðiaflans þar . Í nóvember í fyrra barst síldin einnig inn á Breiðasund og virðist það nú vera að endurtaka sig . Í dag fékk Birtingur NK 200 tonn í fyrsta kasti , en reif nótina og gat því ekki haldið áfram veiðum . Mbl.is hefur það eftir Ægi Birgissyni skipstjóra á Ásgrími Halldórssyni SF að töluvert sé nú af síld á Breiðasundi . Ásgrímur Halldórsson kom á miðin um klukkan 15 í dag og var stuttu síðar farinn að dæla úr nótinni . Ægir segir að hann hafi fengið gott kast af stórri og fallegri síld . Meðalþyngd síldarinnar sé um 300 grömm , góð síld sem fari öll í frystingu . Afla beggja skipanna verður landað á Hornafirði , en þangað er um 300 mílna stím .